Hart van die Huis: January 2014
Hierdie week het ons gewerk aan Hoofstuk 1: Die vroegste Mense - uit die boek Story of the World.
Die kinders het geleer van Nomades (swerwers). Wat hulle geeet het, hoe hulle geleef het, hoe hulle huise gelyk het ens. Hulle het ook geleer hoe hierdie mense begin het om te boer en hoe dit gekom het om hul in een plek te vestig.
Hier is 'n kykie na 'n oulike video van die Nomades tot boere. (Engelse video)
Na die meer 'formele' sy van die hoofstuk het hulle 'n unieke rots tekening gemaak.
Makayla se rotskuns
Matthew se rotskuns
Maak 'n rotskuns tekening so:
Neem 'n gekleurde papier. Frommel dit op en maak dit weer oop. Laat jou kind hul unieke kuns in swart op verf. Slegs buitelyne. Neem daarna 'n menskleurige verf en verf die binnekant van die voorwerp. As dit droog is, neem 'n rooi-bruinerige verf en gaan om die swart buitelyne.
Kyk hierdie oulike agter die skerms video van die rotskuns toneel soos dit ontwikkel was vir die film The Groods.
Terwyl ek die hoofstuk vir hulle gelees het, het hulle 'n prent van 'n 'Shaduf' ingekleur. Hierdie implement was die eerste van sy soort om die mense van daai era te help om water van een punt na 'n volgende te kry.
Die kinders het hulle eie voorstelling van dit gemaak.
Die fotos hieronder: Die boonste een is 'n gesamentlik poging om 'n groot een te maak. Takke van 'n boom wat gebreek het, 'n swembadnet (baksteen in vir die gewig) met sy pyp, 'n ou tou en 'n ou 'HTH' emmer.
Die onderste klein model aan die linkerkant is Matthew sin en die kleintjie in die middel Makayla sin. Die bakkie is gemaak met 'n ou lee eierhouer doppie. Die laaste fototjie is die inkleurprent van die Shaduf wat ek in die Aktiwiteits boek gekry het.
Ek het glad nie van Geskiedenis gehou op skool nie. Nou leer en net so baie soos die kinders aangesien ons nie eens die onderwerpe behandel het nie. Nou hou ek ook daarvan.
Maak Geskiedenis prettig en wys bietjie wat julle doen.
Ek het dit oorgetik en vir die soldate nuwe prentjies geskep.
Jy kan die pdf van dit hier aflaai.
Labels: Afrikaans taal, meervoude
Die basiese taalwerk wat jonger kinders begin om te leer is teenoorgesteldes. Ek het 'n paar kaartjies saamgestel wat kinders kan gebruik om 'snap' mee te speel.
Soos julle teenoorgesteldes behandel kan julle ook vir hul verduidelik van Antonieme, wat tog maar dieselfde is. Verduidelik altyd eers wat nuwe woorde beteken voor julle met die woorde werk.
Vir ouderdoms doeleindes het ek twee stelle gemaak. Teenoorgesteldes vir jonger kinders en Antonieme vir bietjie ouer kinders.
Laai die teenoorgestelde snap kaarte hier af. Die pakkie bestaan uit 50 kaarte (saam met sy teenoorgestelde maat)
Vir die kinders wat al klaar die basiese teenoorgesteldes baasgeraak het, kan dan met die Antonieme kaarte ook 'snap' speel.
Laai die Antonieme snap kaarte hier af. Die pakkie bestaan uit 80 kaarte (saam met sy Antoniem maat).
Druk uit soos bo verduidelik.
Die kaarte kan natuurlik ook gebruik word as flitskaarte en spelling vaslegging.
Plak 'n paar van die woorde op 'n muur of witbord vas. Sit die ander op 'n tafel met al die woorde na onder (sit eers agterop elke woord 'n stukkie wondergom vas). Neem 'n stophorlosie en laat jou kind dan so vinnig as moontlik die regte teenoorgesteldes of antonieme by sy regte maat sit. Julle kan elke ander dag die oefening doen. As die kind sy eie rekord gebreek het gee vir hom/haar 'n prys. Broers en susters kan dit saam doen, eerste een met meeste korrekte plasings wen.
Labels: Afrikaans taal, Antonieme, speletjies, Teenoorgesteldes
Ek het oorspronlik die Tydlyn idee vir Story of the World Volume 1 op die Tending Our Lord's Garden se blog gesien. Ek het 'n Afrikaanse weergawe van die Tydlyn stroke en bord gemaak.
Hier is 'n kykie na hoe ons finale bord lyk. Ons bord is massief. Dit is meer as 'n meter wyd en hoog.
Nader kykie na die Opskrif
Hoe ek die bord gemaak het:
Ek het 'n blad 'chip board' gebruik. Die bord is oorgetrek met 'n nagemaakte leer. (die wat hul gebruik om die seil agter op 'n bakkie te maak - oorskiet wat ons gratis gekry het). Ek het die seil met 'n kramgeweer agter vas gekram. Die opstrifte is ook vasgekram. Die lyne en spasies het ek uitgewerk en met bordkryt gemerk. Sien die foto onder. Al die stroke is met duimspykers vasgesit (amper almal). Amper klaar en ons besef daar kort stroke (het op die bank in hul 'klaskamer' gelê). Ek moes die onderste twee rye ingedruk het. (het nie kans gesien vir alles uithaal en opskuif nie) Ek het die laastes (oranje) met die kramgeweer vas geskiet.(my duim kon dit nie meer hou nie)
Makayla pak die stroke in die regte orde.
Bo kan jy sien hoe die tydlyn stroke lyk. Ek het dit uitgedruk en gelamineer en van mekaar geknip. Jy kan dit hier aflaai.
Jy kan ook die opskrif wat ek vir die bord gemaak het hier aflaai.
Alhoewel ek hierdie gemaak het vir ons studie van die boek The Story of the World (Die storie van die wêreld), kan dit maklik vir enige ander Geskiedenis studie gebruik word.
Daar is klomp tydlyn foto kaartjies op die internet beskikbaar en ook op Tending to our Lord's Garden se blog. Ek wil egter probeer om my eie saam te stel. Dit is huidiglik die plan, maar dit kan verander. Soos ons elke hoofstuk behandel, so sal ons 'n kaartjie op die regte tyd era heg.
Geniet dit, en lekker leer.
Labels: geskiedenis, SOTW, Tydlyn
Die HAT Aktiwiteite en speletjies by die Afrikaanse skoolwoordeboek en Afrikaanse sakwoordeboek. Die boek is 'n hulpmiddel om met die bogenoemde boeke vertroud te raak.
"Elke werkblad mag gekopieer en na willekeur gebruik word om leerders se woordeskat en spelvermoë uit te brei en hulle speel-speel verskillende soorte inligting uit woordeboeke te leer ontsluit..."
Wat is in die boekie:
- Leer die woordeboek ken (alfabetiese oefeninge)
- Leer om reg te spel
- Ontwikkel 'n begrip van die grammatiese funksies van woorde (bepaal 'n woordsoort)
- Betekenisse van woorde (onderskei tussen definisies)
- Homonieme en homofone
- Hoe woorde gebruik kan word (meervoude, verkleining ens)
- Subtrefwoorde wat met 'n hooftrefwoorde verband hou (bv. musikant en musiek)
Voorbeelde van die boekie binne
Hierdie boek is geskik vir kinders vanaf ongeveer Graad 4. Dit is 'n oulike hulpmiddel om kinders te help en kan vir ons ook 'n goeie basis verskaf om soortgelyke aktiwiteite saam te stel.
Daar is nog gratis woordaktiwiteite en speletjies op Pearson se webblad. Registreer gratis op hul blad om toegang tot die aflaai bladsye te kry. Daar is ook aanlyn speletjies.
Voorbeeld van Blokraai speletjie op die webblad
Voorbeeld van Pasmaats speletjie op die webblad
Die boek is A4 grootte met ongeveer 30 bladsye. Die antwoorde/oplossings kan agter in die boek gevind word.
Elke Tuisonderwys ouer moet 'n HAT besit :)
Labels: Afrikaans taal, boeke, Woordeboek
In 1666 en 1679 is Die Kasteel van Goeie Hoop gebou vir die verversingspos vir seevarendes deur die Oos-Indiese Maatskappy (OIC). Dit is tans die oudste koloniale gebou in Suid Afrika.
Kyk na 'n infografika oor Die Kasteel van Goeie Hoop.
Hieronder is 'n video hoe jy die papier kasteel aan mekaar kan sit en onder is al die skakels vir die nodige dele. Kliek op die naam om jou na die pdf te neem.
Leer meer van Die Kasteel van Goeie Hoop by die volgende plekke:
Kasteel Goeie Hoop se ryk geskiedenis
Die verhaal van 'n reddingsdaad
Lekker leer en bou.
Opdateer 18/10/2017 ek het opgemerk dat die aflaaie van die aktiwiteit nie meer beskikbaar is nie. Sodra ek weer die pdf aflaai bladsye kan opspoor sal ek dit plaas.
Labels: papier kuns, SA Geskiedenis
Verlede jaar het ons met die boek begin My Reisgids tot die Sonnestelsel en Verder. Dit is 'n opwindende boek wat vertel word uit die oog van iemand wat rond reis.
In die boek kan die basiese inligting geleer word van verskillende planete en dinge in die sonnestelsel.
Voorbeeld uit die boek oor Venus
Voorbeeld uit die boek oor Jupiter
Ek het 'n Paspoort gemaak wat die kinders net 'n paar feite kan inskryf en ook 'n 'stempel' kan inplak van watter plek hulle laaste besoek het.
Voorbeeld van hoe die Paspoort lyk
Soos daar deur die boek gewerk word en elke afdeling behandel is, kan die kind sy stempel uitknip en by die nodige plek plak. Op die bladsy van Vinnige Feite kan hulle enige ietsie wat hulle geleer het van daai planeet of ster skryf.
Hierdie is net ‘n ekstra bron om dit bietjie meer prettig te maak. Laai die Paspoort HIER af.
Maak die Paspoort so:
Druk bladsy 2 uit op karton. Dit is die buiteblad. Indien moontlik lamineer dit. Moet nie die twee blokke van mekaar wegknip nie. Sien die foto hieronder. (een van die stempel en feite bladsy as voorbeeld)
Druk bladsy 3 to 10 voor en agter. Met ander woorde bladsy 3 voor en bladsy 4 agter ens. Op bladsy 3 is die eerste twee blokke oop. Dit moet so wees om die binneste bladsy van die boeke oop te hou en sodat die stempel en feite bladsy oop oormekaar vertoon.
Op die eerste skoon bladsy kan jou kind ‘n fototjie van hom/haar plak of ‘n prentjie van hulself teken.
Druk bladsy 11 tot 13 op enkel bladsye uit. Dit is die stempel wat uitgeknip
Kram die die bladsye nou in die middel vas sodat dit ‘n boekie vorm. Boontoe kan jy 'n voorbeeld sien van my klaargemaakte Paspoort boekie.
Indien julle hierdie met iemand wil deel, laat hulle dit asseblief van my blog aflaai. Plaas dus 'n skakel hierheen. Dankie!
Geniet dit en laat weet my of die kinders daarvan gehou het.
Labels: Aardrykskunde, aflaai, planete
Daar is darem niks lekkerder vir 'n kind as wanneer pa ook vir hulle ietsie kreatief leer of laat doen nie.
Manlief het 'n paar stukke weggooi planke by 'n hout plek naby ons gekry - verniet :) Elke een met 'n vergrootglas in die hand en die son wat lekker bak, skep hulle vir hul 'n brandende kunswerk.
Hier is die eerste kunswerke. Makayla het natuurlik die hart gedoen. Matthew het 'n knaldemper (exhaust) van 'n motor gemaak. Wie sou nou daaraan dink.
Die doel agter die is nie net om vir die kinders te wys hulle kan iets ouliks maak nie. Dit kan ook 'n oorlewings wenk wees - wat om te doen as jy net 'n stuk glas of 'n bril by jou het en jy moet vuur maak. Dit wys ook vir hulle hoe kragtig die son is. Natuurlik ook dat dit nie 'n speelding is en dat vuur gevaarlik kan wees.
Het jy dit met jou kinders ook al gedoen?
Labels: Kuns, Wetenskap
Ek het vandag vir die blog 'n nuwe 'jas' aangetrek. Nuwe jaar, nuwe dinge.
Ek het baie van die ou 'template' gehou, maar met die een is die plasings bietjie groter.
Julle is welkom om my blog te volg. Hier aan die linkerkant is 'n Followers knoppie, en jy kan via e-pos ook volg.
Ondertoe sal jy twee Waldo boeke sien en twee Geskiedenis boeke, dit kan aanlyn gelees word. Ek sal nog plaas as ek nog vind.
Skakels na ander webbladsye is aan die regterkant.
Hoop julle geniet my blog. Dankie vir die ondersteuning.
My kinders is albei baie kreatief (kan jul sien hoe groot glimlag ek). Makayla het hierdie oulike Pottebakkers-wiel vir kersfees gekry.
Die Pottebakkers-wiel werk met batterye en ons het dit by CNA gekoop. Saam die wiel is daar verf, 'n kwas, 'n snymessie (plastiek) en 2 pakkies duursame klei.
In die foto bo kan jul sien hoe die boksie lyk. As jul nou werklik baie mooi kyk het Makayla 'n seekoei se kop gemaak wat in haar vinger hang. Dan ook natuurlik 'n meesterstuk potjie. Die kinders van vandag is darem oulik.
Matthew gaan natuurlik nie eenkant sit terwyl sussie lekker 'speel' nie. Klein potjies gebruik maar 'n paar vingers :) Hy konsentreer baie hard daarom gee hy ma net 'n halwe skeef glimlag.
Ons hoop om die talent te ontwikkel en later ook die Pottebakkers-wiel te gebruik as ons oulike goed maak as ons van verskillende lande leer.
Net 'n waarskuwing: Dit is baie morsig, maak seker jy het sakke byderhand om op te werk en 'n bak water vir die hande om die klei te kan vorm.
Nou julle beurt, wys bietjie watter kreatiewe goed jou kinders maak of doen.
Labels: Kuns, Pottebakker
Daar is geen geheim dat veral Taalwerk noggal baie vervelig kan wees. Geen kind wil heeltyd net sit en werkvelle voltooi nie.
Ons gebruik letterkaartjies saam met ons taalwerk.
Hieronder kan jy sien hoe ek die kaartjies in 'n groot plastiekhouer stoor. Ons kaartjies is gelamineer en elke letter en klank op sy plek.
Ek het kaartjies gemaak wat julle in kleur of in swart en wit kan aflaai. Die dokument bestaan uit 10 bladsye. Dit sluit in die alfabet in hoof en kleinletters, dubbelklanke, tweeklanke, drieklanke, leestekens, klinkers, medeklinkers en nog meer.
Indien jy dit gaan lamineer, druk op gewone papier uit. Ek stel voor dat jy meer as een bladsy van die vokale uitdruk. Indien jy nie 'n lamineerder het nie, druk op karton uit en trek dit oor met Kontak kleef plastiek (Contact paper). Dit sal verseker dat jou kaartjies baie baie jare lank gaan hou en mooi bly.
Voorbeeld van die aflaaibare kaartjies
Idees om die kaartjies te gebruik:
- Haal slegs die klanke of letters uit waarmee julle besig is. Laat jou kind woorde bou met die nodige klanke. Jy kan of die woord vir jou kind spel en hy/sy bou dit. Of jy kan slegs die woord lees en hul bou dit. (toets of hulle die spelling ken) Dit help veral vir die kinders wat nie graag wil skryf nie.
- Jy haal verskillende klanke en letters uit, laat jou kind self probeer om nuwe woorde te bou. (moet nie jou kinders onderskat nie, hulle weet meer as wat jy dink)
- Bou sinne: laat jou kind die nodige kaartjies uithaal om eenvoudige sinne te bou. Jou kind kan oefen om leestekens op die korrekte plekke te plaas. (jy kan met hierdie metode ook verduidelik hoekom leestekens gebruik word)
- Jy kan laat jou kind die stamwoord bou en dan uitbrei om meervoude te maak of verkleinings.
Dit is net 'n basiese idee, daar is nog baie ander goed wat jy kan doen.
My kinders moet doen en voel en sien om te leer, om die rede help dit baie vir ons. Die kaartjies is ook nie net vir kleiner kinders nie, enige kind kan hierby baats afhangende van hoe hulle leer.
Labels: aflaai, Afrikaans taal